Norsk Redaktørforening

**PROTOKOLL** – Styremøte 1. desember 2015

Tilstede: Harald Stanghelle (leder), Hanna Relling Berg (på tlf), Hilde Garlid, Thor Gjermund Eriksen, Britt Sofie Hestvik, Anders Opdahl, Kjersti Mo, Jan Ove Årsæther, Eirik Hoff Lysholm og John Arne Moen

Forfall: Hilde Sandvik

Fra sekretariatet møtte Arne Jensen og Reidun Kjelling Nybø

Dagsorden i møtet ble endret. Sak 2015-50 ble tatt først fordi en journalist fra Journalisten var til stede for å dekke behandlingen av veilederen om innholdsmarkedsføring.

**Sak 2015-46: Protokoll fra styremøtet 1. november**

Det var ingen merknader til protokollen, som ble godkjent.

**Sak 2015-47: Statusrapport desember 2015**

**Spørsmål om NR og aksjon mot adblock**

Det var enighet i styret om at Norsk Redaktørforening ikke bør være initiativtaker til en aksjon som dette, men at NR evt kan støtte opp om en eventuell markering der det handlet om betydningen av finansiering av uavhengig journalistikk. Men det må uansett foreligge et mer konkret forslag fra initiativtakerne før NR-styret kan ta stilling til det.

**Nytt medlem og varamedlem i Kopinors representantskap**

Vedtak: Berit Aalborg, Vårt Land velges som medlem og Lars Lier, Romerikes Blad velges som varamedlem i Kopinors representantskap.

**Midlertidig forføyning mot Dagbladet**

Sekretariatet orienterte om en fersk forføyningssak mot Dagbladet. Det er forretningsmannen Gurpreet Singh og Best Western Kampen som ved Oslo byfogdembete 30. november krevde at Dagbladet skulle fjerne opplysninger som kunne identifisere Singh fra artikler helt tilbake til 2012, samt fjerne "krenkende" formuleringer og påstander. Siden saken er av prinsipiell interesse fulgte NRs generalsekretær deler av rettsforhandlingene. En avgjørelse er ventet i uke 50.

**Polsk e-postaksjon**

24. november [konkluderte PFU](http://presse.no/pfu-sak/24015/) med at avisa Sør-Trøndelag ikke hadde brutt god presseskikk da de omtalte Auschwitz som "polsk konsentrasjonsleir" i en filmanmeldelse. Vedtaket har skapt sterke reaksjoner og medført en e-postaksjon rettet både mot Norsk Presseforbund og Norsk Redaktørforening. På kort tid mottok både NP og NR tusenvis av e-poster. NR-sekretariatet har imidlertid sørget for å ordne opp i dette rent teknisk slik at det ikke medfører noe stort problem.

Vedtak: Styret tar statusrapporten til etterretning.

**Sak 2015-48: Regnskapsrapport per 20. november 2015, prognose 2015 og budsjett 2016**

Styret understreket at det kun unntaksvis kan være akseptabelt å vedta et budsjett med underskudd og at sekretariatet i løpet av våren, når medlemssituasjonen er mer avklart etter at årskontingentfakturaer er sendt ut, må vurdere hvorvidt det er aktuelt å legge frem et revidert budsjettforslag.

Vedtak: Regnskapsrapporten tas til orientering. Årskontingenten for medlemskap i NR for 2016 settes til kroner 10.600, inklusive regionforeningskontingent på 1.500 kroner. Årskontingent for redaktører i mediebedrifter med mindre enn 5 millioner kroner i årsomsetning for 2016 settes til kr 6.000. Årskontingenten for studentaviser fastsettes til kr. 500 og for pensjonister til kr. 300. Sekretariatets forslag til budsjett for 2016 godkjennes.

**Sak 2015-49: Høringsuttalelser**

Vedtak: Styret tar avgitte høringsuttalelser til orientering. Sekretariatet avgir høringsuttalelser til forslag til ny advokatlov og ny felles likestillings- og diskrimineringslov i tråd med de utkast som er forelagt styret og med de endringer som ble spilt inn i styrets møte.

**Sak 2015-50: Veileder - innholdsmarkedsføring**

Sekretariatet orienterte om arbeidet med veilederen. Underveis i arbeidet har det kommet en rekke innspill fra medlemmene, journalister, reklamefolk og medieforskere. Sekretariatet ba om forståelse for at arbeidet har pågått helt fram til styremøtet og gikk gjennom en del forslag til rettelser i teksten. Styrets medlemmer påpekte at dette var et godt utkast og hadde i tillegg en del forslag til endringer av formuleringer. Det var enighet om en ekstra e-postrunde med godkjenning av redigert versjon av veilederen i etterkant av styremøtet.

Vedtak: Veilederen "Slik skiller du journalistikk og reklame" vedtas med de endringer som kom fram i styrets behandling. Veilederen distribueres bredt og oppdateres ved behov.

**Sak 2015-51: Kommende møter og arrangementer**

Møteplanen vedtas i tråd med sekretariatets innstilling og de endringer som ble gjort i styrets møte. Strategiseminaret i september 2016 legges til Berlin.

**Sak 2015-52: Eventuelt**

**Pressefrihetens dag**

Styreleder tok opp en sak som ble drøftet i Norsk Presseforbunds styremøte 27. november. Presseforbundets generalsekretær har tatt initiativ til å blåse liv i Pressefrihetens dag. NP-styret var positive til en sterkere markering av denne dagen og til å dele ut Den store journalistprisen i forbindelse med markeringen.

Vedtak: Styret gir sin tilslutning til at NRs formannskap og sekretariat innleder samtaler med Norsk Presseforbund om en sterkere markering av Pressefrihetens dag. Styret er positiv til at utdelingen av Den store journalistprisen flyttes til denne dagen. Forutsetningen er at den faglige rammen er god nok og at Norsk Journalistlag og Mediebedriftenes Landsforening også slutter seg til dette.

Oslo, 2015-12-09

ReidunKN